google/wiki40b huggingface dataset:
Čierne písmená

Vznik

Bola to prvá nahrávka, ktorá bola napísaná na album Tlaková níž, zároveň Mirova najosobnejšia skladba na albume. Pôvodnú hudbu napísal Izraelčan Mark Blumberg. Skladba bola nahratá s niekoľkými textami. Pôvodne sa mala volať "Vôňa spomienok", neskôr "Každý z nás klame". Na albume sa objavila pod názvom "Príliš čierne písmená". Pre komerčné účely a rádiá bola nahratá nová verzia skladby „Čierne písmená“ s upraveným textom, pridaným refrénom a nanovo nahratým orchestrom. Pesnička je Mirovou spoveďou, ktorú napísal počas depresívneho obdobia. V médiách sa o skladbe začalo hovoriť už pred jej vydaním, mala svoju vlastnú web stránku na ktorej sa mohli ľudia vypísať z toho, čo ich trápi. V deň vydania singlu sa stránka zrušila a všetci prispievatelia sa tým mali zbaviť zlých energií a zafarbiť svoj svet. Skladba bola oficiálne vydaná v piatok trinásteho februára 2009.

Videoklip

Na účinkovanie vo videoklipe bol vyhlásený verejný kasting. Úlohou ľudí bolo stotožniť sa s nahrávkou a zahrať emócie pred kamerou. Miro si spomedzi asi 300 prihlásených vybral 30 ľudí, ktorí sa v klipe objavili. Miro pôsobil ako režisér a všetko riadil sám. Mal jasnú víziu. Napísal scenár, rozdelil jednotlivé pasáže textu medzi ľudí. Za kamerou stál Richard Zimmerman. V klipe sa objavili napríklad: mladá vdova, transvestita, tehotná tínedžerka, Číňanka, dvojčatá, mních, či opustená nevesta, ktorú stvárnila Tamara Heribanová. Miro sa objavil až v záverečnej scéne a ako jediný sa usmieva. Na podporu nahrávky vzniklo niekoľko trailerov, tiež Making of nahrávka a video, ktoré ukazujú Mira pri nahrávaní v štúdiu a pri tvorbe videoklipu.
Hadica

Hadica je pružná rúrka na vedenie kvapalín alebo plynov. Jej vnútorný profil má spravidla kruhový tvar. Používa sa často pri čerpaní kvapalín a plynov na rôzne vzdialenosti, napr. hasičská zásahová hadica. Býva často súčasťou rôznych zariadení alebo prístrojov, napríklad vysávača. Obvykle ide o formu gumeného alebo plastového potrubia, ktoré je pružné, ohybné a do určitej miery odolné aj voči bežným formám nedeštruktívneho mechanického namáhania spojeného s bežnou manipuláciou, aj voči pretlaku a podtlaku prepravovaného média.

Technické požiadavky

Hadice sú vyrábané podľa kombinácie požiadaviek na použitie a výkonu - prepravnej kapacity, ktorá sa od nich očakáva. Dôležitými faktormi sú priemer, hrúbka stien, pracovný tlak, hmotnosť, ohybnosť, dĺžka, zloženie, chemická inertnosť vzhľadom na prepravované médium a teplotu, pri ktorej bude hadica používaná.

Materiály

Hadice môžu byť vyrobené z jedného materiálu, ale najčastejšie sú tvorené kombináciou viacerých. V praxi sú najčastejšie z nylonu, polyuretánu, polyetylénu, PVC alebo syntetickej či prírodnej gumy, podľa toho v akom prostredí sa očakáva ich použitie. V poslednej dobe sa objavujú hadice vyrobené z rôznych typov polyetylénu (LDPE a hlavne LLDPE). Medzi ďalšie materiály používané na ich výrobu patria teflón alebo nehrdzavejúca oceľ.
Dúhovka (anatómia)

Dúhovka alebo íris (lat. iris) je predný úsek strednej vrstvy očnej gule.
Má tvar kruhovitého terčíka (medzikružia) a centrálny otvor nazývaný zrenica. Zrenica nie je umiestenená presne centrálne, ale je posunutá mierne mediálne. Oddeľuje čiastočne prednú a zadnú komoru očnej gule.
Iris nemá homogénnu štruktúru a v dôsledku tejto nehomogénnosti vznikajú na jej prednej strane dva prstence: anulus iridis major a anulus iridis minor. Dúhovku tvorí predovšetkým väzivová stróma a dva hladké svaly. V stróme je veľké množstvo ciev, ako aj sympatické a parasympatické nervové vlákna. Histologicky sa iris skladá zo 6 vrstiev, z ktorých najdôležitejšie sú svalová vrstva a pigmentová vrstva. V svalovej vrstve je zvierač zrenice (musculus sphincter pupillae) s prevažne kruhovými svalovými vláknami a rozširovač zrenice (musculus dilatator pupillae) s prevažne lúčovito usporiadanými vláknami. Zúženie zrenice označujeme ako mióza (myosis) a rozšírenie ako mydriáza (mydriasis). Súhra obidvoch svalov podmieňuje veľkosť zrenice a reflexne reguluje množstvo svetla, ktoré prechádza do oka. Zrenicový reflex (pupilárny reflex) je vyvolávaný meniacou sa intenzitou svetla a je výsledkom integrácie sympatiku a parasympatiku. Centrum zrenicového reflexu je v strednom mozgu.
Farba dúhovky záleží od množstva a hĺbky uloženia pigmentu. Ak pigment chýba (napr. albinizme), farba sa nám javí ako ružová, pretože cez dúhovku presvitá červená farba cievovky. Ak sa pigment nachádza v najspodnejších vrstvách a v malom množstve, je dúhovka modrá alebo sivá. Naopak veľké množstvo pigmentu dodáva dúhovke zelenú až hnedozelenú farbu. Prítomnosť veľkého množstva pigmentu podmieňuje tmavohnedú farbu. Výnimočne môžu byť dúhovky jedného človeka rôzne zafarbené - nerovnaké sfarbenie dúhovky (heterochromia iridis). Pigmentová vrstva dúhovky má význam pre optické vlastnosti oka, lebo zabraňuje, aby svetlo prenikalo pomimo zrenice oka.
Fiat Bravo

História

Prototyp Fiatu Bravo bol vyrobený v talianskom meste Piedimonte San Germano. V Austrálii sa predával pod menom Fiat Ritmo, pretože austrálska Mazda vlastní práva na názov "Bravo". Od roku 2010 sa začal Fiat Bravo vyrábať aj v Brazílii odkiaľ sa postupne dodával ďalej do celej Južnej Ameriky, okrem Čile a Kolumbie, kam sa dovážal tento model priamo z Talianska. Vozidlo zostalo vo výrobe až do roku 2015, keď bolo spoločne s Lineou nahradené novým kompaktným sedanom Egea, ktorý ale na väčšine európskych trhov používa úspešný názov Tipo.

Výbava

Systém Blue & Me (v štandardnej výbave pre Bravo Dynamic a Sport) vyvinutý spoločnosťou Microsoft ponúkal Bluetooth handsfree pre mobilný telefón. Systém umožňuje zobrazenie SMS správ priamo na palubnej doske a zabudovanú hlasovú aktiváciu.
Vo výbave je aj USB konektor, ktorý po zasunutí flash disku umožní prehrávať hudbu vo formáte MP3.
Brazílska verzia Fiatu Bravo sa začala predávať v roku 2010. Automobil bol vybavený 5-rýchlostnou manuálnou prevodovkou a motorom s objemom 1,8 litra. Trhu bol predstavený aj druhý variant s 1,4 litrovým motorom a 6-rýchlostnou manuálnou prevodovkou. Fiat Bravo sa vyrábal v troch rôznych verziách: Essence, Absolute a T-jet.

Motory

Verzia Fiat Bravo T-jet je vybavený novým typom benzínového motora, ktorý je doplnený o turbodúchadlo a M-Jet turbomotor spaľujúci naftu. Výkonnejšia verzia M-jet sa dostala na trh v roku 2007 s 1,6 litrovým dieselovým motorom a výkonom 88 kW. Fiat Bravo M-jet Eco bol novšou verziou typu M-jet. S typickými črtami aerodynamického tvaru zvyšoval pohon a znižoval spotrebu. Emisie oxidu uhličitého sa zmenšili až na 119 g/km. Preto motor M-jet Eco získal piate miesto v hodnotení spoločnosti EES (European Emmision Standards), ktorá sa zameriava na meranie emisií automobilov predávaných v Európskej Únii.
Turistická značkovaná trasa číslo 0707

Turistická značkovaná trasa číslo 0707 je červená trasa v Pohronskom Inovci, ktorá spája mesto Zlaté Moravce s vrcholom Veľkého Inovca. Je prvou etapou Rudnej magistrály a jej dĺžka je 16,5 km.
Ján Rosenberger Ferovie

Životopis

Ľudový liečiteľ pôsobil v Banskej Bystrici a okolí.
Haswell

Haswell je kódové označenie pre novú generáciu mikroprocesorov vyvíjanú Intelom ako nástupca mikroarchitektúry Ivy Bridge. Mikroprocesory používajú 22nm proces. Intel oficiálne predstavil tieto CPU spoločne s novou mikro-architektúrou 4. júna 2013 na Computex Taipei 2013. Spoločne s Haswell Intel uviedol nové energeticky nenáročné procesory do ultrabookov. Intel predstavil fungujúci Haswell čip v roku 2011 na Intel Developer Forum.
Walcourt

Obyvateľstvo

Mesto má približne 17 951 obyvateľov (2010).
Vádú (Rá)

Vádú (maldiv. ވާދޫ‎) je jeden z obývaných ostrovov na atole Rá na Maldivách. Počet obyvateľov je 495 (jún 2006), dĺžka ostrova 1 450 m, šírka 400 m. Vzdialenosť od hlavného mesta Male je 194,36 km.
Koios

Koios (po grécky Koios, po latinsky Coeus) bol v starogréckej mytológii jeden z Titanov, syn boha neba Urana a bohyne zeme Gaie.
So svojou manželkou Foibou mal dcéru Létu, ktorá porodila najvyššiemu bohu Diovi dvojčatá Apolóna a Artemidu. Podľa väčšiny povestí sa Koios zúčastnil na vzbure Titanov proti bohom a víťazný Zeus ho zato zhodil do večnej tmy Tartaru.
Ganymédes

Ganymédes alebo Ganymédés alebo Ganymedes (gr. Ganymédes/iný prepis: Ganymédés) bol synom dardanského kráľa Tróa (podľa ktorého bolo pomenované mesto Trója) a Kallirhoé, dcéry boha Skamandra. Pre svoju krásu bol tento zlatovlasý chlapec z vrchu Ida vo Frýgii unesený bohom Diom v podobe orla (alebo podľa inej verzie orlom alebo veterným vírom na Diov rozkaz). Na vrchu Olymp sa z Ganymeda stal čašník bohov, ktorým nalieval do čaší nektár zabezpečujúci nesmrteľnosť a večnú mladosť. Ako náhradu za Ganymeda dal Zeus kráľovi Tróovi najlepšie kone pod slnkom. Ganymedes slúžil sexuálnym potrebám vládcu bohov Dia, bol jeho milencom. Všetci bohovia Ganymeda milovali okrem Diovej manželky Héry, ktorá sa za to z pomsty v trójskej vojne postavila na stranu Grékov. Boh Zeus podľa legendy príbeh o Ganymedovi nechal zobraziť na oblohe. Ganymeda s čašou prestavuje súhvezdie Vodnár a orla súhvezdie Orol.
V Grécku bol Ganymed symbolom sexuálnej lásky dospelého muža k mladému chlapcovi. Niekedy bol považovaný za boha homosexuálnej lásky a nazývaný Himeros.

Pomenovania podľa Ganymeda

Podľa Ganymeda je nazvaný najväčší mesiac planéty Jupiter Ganymedes. Na Slovensku je podľa neho pomenované hnutie za rovnoprávnosť homosexuálov na Slovensku.
Vlajka Zimbabwe

Vlajka Zimbabwe má sedem vodorovných pruhov vo farbách zelenej, žltej, červenej, čiernej, červenej, žltej a zelenej, od žrdi je vsunutý biely rovnoramenný trojuholník, dosahujúci do tretiny dĺžky vlajky, ktorý je od vodorovných pruhov oddelený úzkym čiernym lemovaním. V trojuholníku je umiestnená červená päťramenná hviezda, na ktorej je položený žltý zimbabwiansky vták, ktorý presahuje do trojuholníkového poľa.
Zelená farba znamená rastlinstvo a poľnohospodárstvo, žltá nerastné bohatstvo, červená krv preliatu v boji za slobodu, čierna africké obyvateľstvo; tieto farby sú prevzaté z vlajky vládnej strany Africký národný zväz Zimbabwe (ZANU), k nim pristupuje ešte farba biela, ktorá predstavuje mier. Červená päťramenná hviezda vyjadruje budovateľské úsilie národa, legendárny vták z ruín Zimbabwe, ktorý je symbolom krajiny, pripomína jej slávnu minulosť.
Vlajka bola zavedená súčasne z vyhlásením nezávislosti Zimbabwe roku 1980 a následovala po vlajke Zimbabwe-Rodézie z roku 1979, Rodézie z roku 1968, Južnej Rodézie z roku 1964 a Rodézie a Njaska z roku 1953.
Chaponnay

Poloha

Obec má rozlohu 18,89 km². Najvyšší bod je položený 367 m n. m. a najnižší bod 192 m n. m.

Obyvateľstvo

Počet obyvateľov obce je 3 638 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Pavel Hoffmann

Životopis

V roku 1956-1966 pracovník ekonomického ústavu SAV, 1966-1983 Výskumného ústavu oblastného plánovania v Bratislave; 1983-1989 vedúci odboru teórie a prognózovania národohosp. rozvoja Ekonomického ústavu SAV v Bratislave. Od februára do júna 1990 prvý podpredseda Štátnej plánovacej komisie, od júna 1990 do októbra minister vlády ČSFR, od októbra 1991 podpredseda vlády ČSFR a predseda Rady hosp. a sociálnej dohody ČSFR.
Ján Lieb

Životopis

Študoval na reálnej škole v Brandenburgu, asi 1843-1848 v Revúcej. Hospodársky úradník v Brezne, Banskej Štiavnici, od roku 1881 správca družstva v Kraskove resp. v Lukovištiach. Odborník v praktickom poľnohospodárstve, pričom hospodárske povznesenie ľudu spájal s jeho kultúrnym rozvojom. Podporovateľ a dôverník Matice slovenskej, organizátor peňažných zbierok.
Avenged Sevenfold

História kapely

Kapela vznikla v roku 1999 v Huntington Beach v Kalifornii. Založili ju M. Shadows, Zacky Vengeance, The Rev a Matt Wendt. Následne každý člen kapely prijal pseudonym - prezývku zo strednej školy. Pred uvedením ich debutového albumu skupina nahrala v roku 1999 a 2000 dve demá. Keď vyšiel album Sounding the Seventh Trumpet, členovia kapely boli ešte na strednej škole a mali 18 rokov. Potom, čo sa gitarista Synyster Gates pripojil ku skupine, nahrali s ním ešte raz úvodnú skladbu albumu, „To End the Rapture“. Ich debut bol prijatý priaznivo, kapela si v roku 2004 na Take Action Tour zahrala so skupinami ako Mushroomhead a Shadows Fall. Vtedy už hral na basgitaru Johnny Christ. Kapela následne vyrazila opäť na turné, tentokrát nazvané Vans Warped Tour. Natočila aj video pre ich pieseň „Unholy Confessions“, ktorá sa dostala aj na kanál MTV 2. Krátko po vydaní albumu Waking the Fallen skupina opustila Hopeless Records a skončila pod Warner Bros. Records.

Žáner

Žáner u tejto kapely ťažko presne určiť. Na ich prvom debutovom albume Sounding the Seventh Trumpet bol zvuk gitár vo všetkých skladbách, až na dve, metalcoreový. Skladba „Streets“ je skôr punková a „Warmness on the Soul“ je klavírna balada s gitarovým sólom. Ostatné skladby sú tvrdé, s ťažkými gitarovými riffmi a počuť tu veľa metalového kriku.
Na albume Waking the Fallen sú tiež metalcoreové skladby, no obsahujú viac čistých vokálov a zložité hudobné prvky. Následne sa kapela rozhodla opustiť metalcoreový žáner a rozvíjať viac štýl hard rock.
Ďalší album City of Evil bol úplne iný ako predchádzajúce. V skladbách bol len čistý spev bez tvrdého kriku, avšak zložité hudobné prvky stále vynikali. V Spojených štátoch sa predalo vyše 700 tisíc kópií, čím sa dostal medzi 30 najpredávanejších.
Ďalší album Avenged Sevenfold je opäť odlišný. Piesne majú hardrockový a heavymetalový štýl a taktiež nechýbajú dlhé náročné melodické gitarové duetové sóla. V tomto albume si zaspieval aj bubeník James Owen Sullivan (známy ako The Rev). Skladby sú tak doplnené v pozadí jeho vokálmi. V tomto albume sú tiež dve piesne, ktoré sa líšia od ostatných. Je to skladba „Dear God“, v ktorej počuť prevažne country štýl a skladba „A Little Piece of Heaven“, ktorá je zložená pre sláčikový orchester.
Kapela postupne zmenila svoj žáner. Spočiatku boli známi tvrdými skladbami, v ktorých bolo málo spevu a veľa vrieskania, ale postupne kompletne zmenili charakter svojej produkcie a ich terajšia hudba je už na inej úrovni. Ich stále vyspelejšia hudba s rôznymi hudobnými prvkami sa vyformovala sa do podoby, ktorá ich dostala medzi najpredávanejšie rockové a metalové albumy. S albumom Nightmare dokonca obsadili prvé miesto rebríčka Billboard 200, v ktorom odsunuli na druhé miesto aj známeho rapera Eminema.
Ich najnovší album sa volá The Stage.
Marek Kolba

Marek Kolba (* 14. január 1980, Poprad) je slovenský hokejista. Meria 186 cm, váži 87 kg.

Klubový hokej

V sezóne 2006/07 pôsobí v klube HC Slovan Bratislava, kde hráva na pozícii ľavého obrancu.

Reprezentácia

V slovenskom drese odohral 2 zápasy, zatiaľ neskóroval.
Couches (obec)

Poloha

Obec má rozlohu 19,52 km². Najvyšší bod je položený 466 m n. m. a najnižší bod 231 m n. m.

Obyvateľstvo

Počet obyvateľov obce je 1 477 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Bierre-lès-Semur

Poloha

Obec má rozlohu 8,28 km². Najvyšší bod je položený 386 m n. m. a najnižší bod 307 m n. m.

Obyvateľstvo

Počet obyvateľov obce je 90 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Kresťanská teológia

Kresťanská teológia je teológia, v ktorej sa rozlišuje nadprirodzená teológia alebo teológia zjavenia čiže teológia, ktorá sa vzťahuje k zjaveniu (božiemu slovu) a preto sa viaže na Bibliu, a prirodzená teológia, ktorá sa opiera o ľudský rozum a skúsenosť. Prvým kresťanským teológom bol apoštol Pavol.
Kresťanská teológia je vedecké, to znamená metodické a systematické otvorenie a rozvinutie vo viere odhalenej skutočnosti božského zjavenia s cieľom zrozumiteľne ho podľa možnosti ukázať ľudskému mysleniu. Teológia je kresťanská veda o viere, vedecko-metodická reflexia kresťanskej viery v Boha, zjavenej Ježišom Kristom.
Teológia si nevyhľadáva svoj materiálny objekt sama, ale dostáva ho od kresťanského náboženského spoločenstva viery. Teológ je podľa toho učiteľ alebo bádateľ, ktorý sa snaží usporiadať život na základe kresťanskej viery, ktorý reaguje na vlastnú historickú situáciu a snaží sa ju vyjadriť.
Dejiny kresťanstva viedli vo veľkých postavách rímskokatolíctva (katolicizmus), ortodoxie a reformátorstva (protestantizmus) rôznym spôsobom k diferenciácii medzi autentickým učením o zvestovaní a jeho reflexiou a poskytovali tým zároveň základňu pre možné konflikty medzi rôznymi učiteľskými inštanciami. V určitom zmysle dnes teológia stojí medzi autentickým učením o zvestovaní národom božím a prebudením k teologickej dospelosti.
Fenomenalizmus

Fenomenalizmus alebo fenomenizmus je učenie o poznaní, ktoré vychádza z tézy, že bezprostredným objektom ľudského poznania sú bezprostredné zmyslové danosti, javy, fenomény: poznávame len javy, fenomény, nie súcno samo (vec osebe).
Pod Hvězdou

Opis

Na území Ralskej pahorkatiny južne od mesta Česká Lípa je zalesnené územie plné skál, v ktorom blízko seba je celý rad chránených maloplošných území - Vlhošť, Husa, Martinské stěny, Stříbrný vrch, Kostelecké bory a tiež PP Pod Hvězdou. Celé územie je v hornej časti CHKO Kokořínsko a na juhu nadväzuje na okres Mělník.

Chránená lokalita

PP Pod Hvězdou je neveľká mokraď v ohybe údolia Litického potoka 500 metrov severozápadne od maličkej dediny Hvězda na ploche 1,88 ha, v nadmorskej výške 314 až 320 m, zaradená medzi chránené územia 19. marca 2001. Na území mokrade je niekoľko drobných tôní.
Vyskytujú sa tu rôzne druhy ostríc, vŕby, smlz sivý, vstavačovec májový, žltohlav najvyšší. Žijú tu žaby, napr. rosnička zelená. V evidencií AOPK (Agentúra ochrany prírody a krajiny ČR) má pamiatka priradené číslo 2109.

Prístup

Oblasťou prechádza niekoľko vyznačených turistických trás, v blízkosti pamiatky vedie zelená od Blíževediel. Najbližšia železničná trať 087 je z Českej Lípy do Lovosíc. Najbližšia zastávka je v 4 km vzdialených Blíževedloch. Najbližšia cesta je zhruba 0,5 km vzdialená a vedie z Litice do Hvězdy.
Labé (mesto)

Labé je hlavné mesto rovnomenného regiónu a rovnomennej prefektúry. Je aj centrom geografického regiónu Fouta Djallon v Guinei.
V roku 2005 tu podľa odhadu žilo 110 000 ľudí.
Mesto je známe ako centrum priemyselnej výroby (výroba topánok, tkanie textílií) a obchodu. V poľnohospodárstve je najčastejšou produkcia medu. V meste sa nachádza letisko a múzeum. V blízkosti mesta sa nachádzajú aj vodopády Saale a prameň rieky Gambia.
Pod Švancarkou

Ochrana

Predmetom ochrany je listnatý les s prevahou jelše, kde sa nachádza rad vzácnych a chránených rastlín napr. lykovec jedovatý, plavúň obyčajný, zerva klasnatá. A zvyšok pôvodných jelšín okolo toku.
14 (električková linka v Bratislave)

Linka 14 bola električkovu linkou, ktorá premávala v Bratislave. Na linku boli až do jej zrušenia pri reorganizácii liniek v roku 2012 vypravované kĺbové električky Tatra K2 alebo Tatra K2S.
Futurizmus

Dejiny

Aj keď sa dajú niektoré trendy vedúce k vzniku futurizmu sledovať v literatúre skôr, za vznik futurizmu sa považuje 1909, kedy v Taliansku vydal taliansky básnik Filippo Tommaso Marinetti futuristický manifest (sformulovaný na jeseň 1908). V tomto manifeste Marinetti zhrnul program futurizmu do niekoľkých základných bodov : krása nepokoja, rýchlosti a boje poézie odvahy a revolty. Prakticky tu prezentoval triumf človeka nad prírodou.
V roku 1910 vydali podobný manifest aj maliari a v roku 1912 architekti. Nasledoval rad ďalších manifestov (aj po roku 1918), medzi ktorými nechýbalo ani hnutie tzv. leteckej maľby (aeropittura) z roku 1931.
Čoskoro po roku 1910 sa futurizmus dostal do Ruska, kde sa stal veľmi populárnym, tu sa toto hnutie rozpadlo na dve odnože - kubofuturizmus a egofuturizmus, zatiaľ čo egofuturizmus nemal veľký význam, kubofututizmus výrazne ovplyvnil vtedajšie ruské umenie.
Ideologicky bol futurizmus nejednotný a postupne sa k nemu pripojovali prakticky všetky politické (predovšetkým ľavicové - anarchisti, komunisti, ...) skupiny. Počas prvej svetovej vojny bola veľmi aktívna skupina okolo časopisu Roma Futurista, vystupujúca proti Rakúsko-Uhorsku. Okolo roku 1921 sa Marinetti spriatelil s B. Mussolinim a roku 1924 sa na kongrese futuristov prihlásil k fašizmu. Spolupráca s fašizmom bola dovŕšená po Talianskom obsadení Habeša (Etiópia - 1934), ktoré futuristi nielen schvaľovali, ale aj básnicky oslávili.

Výtvarné umenie

Futurizmus bol v tejto oblasti veľmi podobný kubizmu, cieľom bolo dostať zobrazovaný predmet do pohybu, cez tento pohyb sa dostali až k abstrakcii.

Architektúra

Architektonicky sa prikláňali k jednoduchosti, snažili sa využívať nové materiály (betón) a nové kombinácie sklo - kov, betón - sklo, atd. Významnou osobnosťou futurizmu v architektúre bol Talian Antonio Sant’Elia, ktorý vydal manifest futuristickej architektúry. Venoval sa jej predovšetkým teoreticky, realizované stavby má len tri. Za jeho najzaujímavejší kreslený návrh sa považuje La Cittá Nuova – futuristické mesto rozdelené na rôzne úrovne viaduktov, pričom príroda je z mesta úplne vymazaná.

Film

Pri filmovom umení sa dá povedať, že futurizmus ovplyvnil pohľad našej západnej civilizácie na reklamu, v ktorej vystupujú mladí, krásni perspektívni ľudia. Ako prvý sa usiloval o komerčnosť a o presadenie tém z nových prostredí (továrne), snažil sa ukázať nový svet, ktorý bol reprezentovaný technikou.
V japonskej kultúre sa ovplyvnenie prejavilo predovšetkým v manga/anime filmoch, kde je zobrazovaná a oslavovaná svojským spôsobom dnešná a budúca technika (Shinya Tsukamoto).
Kláštor Souvigny

Kláštor Souvigny (franc. Prieuré de Souvigny) je kláštor v obci Souvigny vo francúzskom departemente Allier v srdci bývalej provincie Bourbonnais. V stredoveku bol kláštor jedným z piatich najstarších dcérskych kláštorov kláštora v Cluny a významným pútnickým miestom.
Bol založený medzi rokmi 915-920, keď Aymer Bourbonský venoval kláštoru v Cluny pozemok na ktorom sa začalo stavať prepošstvo. Po úmrtí dvoch významných opátov Maiola z Cluny a Odila z Cluny, ktorí boli v kláštornom kostole pochovaní, sa kláštor stal významným pútnickým miestom. Hrob svätého Maiola sa stal cieľom mnohých nešťastníkov postihnutých tzv ohňom sv. Antona. Kostol zasvätený sv. Petrovi a Pavlovi musel pojať väčšie množstvo veriacich a tak došlo k rozšíreniu podľa vzoru Cluny III. 
Bourbonskí vojvodovia si zvolili prepošstvo ako svoju rodinnú nekropolu. Medzi pochovanými je Ľudovít II. s manželkou Annou z Auvergne, Ján I., Karol I.  s manželkou Anežkou Burgundskou, Ján II., Peter II. s manželkou Annou Francúzskou a dcérou Zuzanou a Karol III..
Vallérargues

Poloha

Obec má rozlohu 12,73 km². Najvyšší bod je položený 330 m n. m. a najnižší bod 232 m n. m.

Obyvateľstvo

Počet obyvateľov obce je 135 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Saint-Christophe-et-le-Laris

Poloha

Obec má rozlohu 11,35 km². Najvyšší bod je položený 502 m n. m. a najnižší bod 320 m n. m.

Obyvateľstvo

Počet obyvateľov obce je 398 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Mesto a kraj umenia a histórie

Mesto a kraj umenia a histórie (francúzsky:ville et pays d'art et d'histoire) je ocenenie odovzdávané od roku 1985 francúzskym ministerstvom kultúry francúzskym mestám alebo krajom ako ocenenie politiky oživenia a zhodnotenia kultúrneho dedičstva a architektúry. Toto ocenenie je nástupcom titulu "Mesto umenia" (francúzsky: ville d'art) zrušeného v roku 2005. 
Kritéria pre udelenie ocenenia vypracoval Úrad architektúry a kultúrneho dedičstva (francúzsky: de l'architecture et du Patrimoine smeru (DAP)), krajské správy kultúrnych záležitostí (francúzsky: Direction des affaires régionale culturelles (DRAC)) a príslušné administratívne jednotky. Ocenenie zahŕňa finančnú a technickú podporu zo strany ministerstva, ale aj povinnosti zamestnávať len kvalifikovaných a ministerstvo poverených pracovníkov. 
Národná rada miest a oblastí umenia a histórie, založená v roku 1995, sa podieľa na rozvoji a celkovom smerovaní politiky v oblasti ochrany pamiatok a navrhuje nominantov na ocenenie, ako aj na odobratie ocenenia z dôvodu nedodržiavania pravidiel. Regionálne správy pre kultúrne záležitosti dohliadajú na vykonávania politiky ochrany pamiatok na regionálnej úrovni. Ako najbližší partner miest a území v tejto oblasti dohliadajú na správnosť projektu a jeho začlenenie do kultúrneho územia regiónu. 
V roku 2006 bolo asi 115 miest a krajov nositeľmi tohto ocenenia (2005 – 130).